SPLITSKA policija prijavila je Kerumova zamjenika Juru Šundova za prevaru i ovjeravanje neistinitog sadržaja.



>> Presuda za sukob interesa: Kerumov zamjenik mora Čistoći vratiti 80 tisuća kuna



>> Koalirali splitski HDZ i Kerumov HGS, Opara očekuje dobru suradnju sa Šundovom

Sumnjiče ga da je koristio neistinitu medicinsku dokumentaciju i pečate kako bi dobio rješenje o priznanju statusa hrvatskog ratnog vojnog invalida i pravo na invalidninu, temeljem čega je ostvario pravo na osobnu invalidninu i porezne olakšice. Tako je, tvrdi policija, od 2006. ostvario 101 tisuću kuna protupravne imovinske koristi.

Kako neslužbeno doznajemo, Šundov je rješenje o invalidnosti koristio krajem godine za povrat poreza.



Do Šundova došli pregledom računala HOS-ova načelnika saniteteta



Policija je do Šundova došla pregledom računala HOS-ova načelnika saniteta Borisa Samaržije, jednog od optuženika iz afere Dijagnoza koja je zapela na neodređeno vrijeme na splitskom Županijskom sudu.

Informacija o prijavi protiv Šundova je danas kratko objavljena u biltenu splitske Policijske uprave, ali identitet prijavljenog nisu otkrili.

Tekst se nastavlja ispod oglasa

Šundov je 90-e dočekao kao vođa sindikata u škveru, a u HV-u je dogurao do šefa logistike i čina brigadira. 2009. godine s Kerumom ulazi u Banovinu i u njegovom odsustvu, koje je posljednjih godina bilo trajno, vodi Grad samostalno bez pomoći u međuvremenu otpisane zamjenice Anđelke Visković.

S tri gradske tvrtke Šundov se spori za oko 300 tisuća kuna isplaćene naknade za Skupštinu, na što nije imao pravo, kako je utvrdilo Povjerenstvo za sprječavanje sukoba interesa. Nešto je izgubio, a nešto i dobio. Zahvaljujući koaliciji s HDZ-om u Županiji prije tri i pol godine postavljen je za direktora Županijskih cesta. Radi njegovog postavljanja morali su promijeniti i statut tvrtke jer je ispao problem s visokom stručnom spremom.



"Nemam komentara, znate iz koje kužine to dolazi"



Jure Šundov danas je bio prezaokupljen maratonskom sjednicom Gradskog vijeća na kojoj su HDZ i HGS zajedničkim snagama podigli prirez za 50 posto i usvojili proračun Grada Splita za 2017. godinu od 800 i nešto milijuna kuna.

"Nemam komentara. Znate iz koje kužine to dolazi. Ni riječi neću kazati", bilo je sve što smo uspjeli dobiti od Jure Šundova.